Et enkelt juletræ syner ikke af meget, men når der er nok af dem er det en anden sag. AVV i Hjørring får 450 tons træflis ud af træerne, som borgerne afleverer på de 18 kommunale genbrugspladser – og det giver masser af ny energi. - For os er det meget værd. Vi omdanner træerne til biobrændsel, som går direkte i vores energianlæg, hvor det bliver til el og varme, siger Thomas Thomsen, der er afdelingsleder på AVV. Dansk Fjernvarme skønner at alle landets godt 1.4 millioner juletræer indeholder så meget energi, at 10.000 personer kan få et varmt brusebad hver dag i et år.  I Hjørring giver det yderligere en gevinst. Den del af træet, som det ikke kan betale sig at brænde bliver nemlig til kompost, som borgerne frit kan afhente på genbrugspladserne i kommunen. - Det er svært at anslå hvor mange træer vi går glip af, men jeg vil da opfordre folk til at aflevere dem hos os, når de er færdige med dem.  Så bliver de til billigere varme og el, siger Thomas Thomsen.

Opsummering:
AVV i Hjørring genbruger cirka 30.000 juletræer, som ender med at give borgerne billigere fjernvarme.